# Alojz Rebula, V Sibilinem vetru, 1968

## Roman se dogaja za časa rimskih vojn s Kvadi, Parti in Sarmati. Zgodbo svojega življenja pripoveduje starec Nemezian, čigar rod je živel v okolici Ptuja in je padel v sužnost, potem ko se je uprl rimskim osvajalcem. Ker je bil pameten, ga je gospodar, tribun Kvint Furij Apulej osvobodil in poslal skupaj s sinom Lateranom študirat v Grčijo. Tam prijateljuje s sošolcem, gorečnim kristjanom Internuncijem. Platonično je zaljubljen v nekdanjo sosužnjo Psiho, ki pa umre, ko se je hotela ubraniti nasilnosti svojega lastnika. Apulej je tako zadovoljen z Nemezianom, da ga posinovi in mu v oporoki nameni del svojega bogastva. Po Apulejevi smrti se Nemezian odpove dediščini in njegovi vdovi Mamei, ki ga je vpeljala v svet spolnosti, in gre raje za vojaka v rimsko legijo IV. Fidelis ter z njo potuje po cesarstvu. Zboli za kugo in preživi. Postane upornik proti cesarstvu. Izda ga tovariš Organik, ki dela za rimsko obveščevalno službo. Zaprejo ga v rudnik Lotosove poljane na Sinaju. S pomočjo rojaka Profutura pobegne in po čudežu preživi. Spet se pridruži legiji in na vojnih pohodih ureja zapiske vojskovodji in cesarju Marku Avreliju. Naposled se z ljubico Elektro kot odslužen vojak vrne na Slovensko in se ustali ob Timavi, reki Argonavtov, na zdajšnji skrajni zahodni slovenski meji.